REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/342-14

27. oktobar 2014. godine

B e o g r a d

**Z A P I S N I K**

**19. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 8. OKTOBRA 2014. GODINE**

 Sednica je počela u 10,00 časova.

 Sednici je predsedavao Petar Petrović, predsednik Odbora.

Sednici su prisustvovali članovi Odbora: Tanja Tomašević Damnjanović, Biljana Ilić Stošić, Biljana Savović, Mirjana Andrić, Živan Đurišić, Vučeta Tošković, Dragan Paunović, Olgica Batić, Neđo Jovanović i Velinka Tošić.

Sednici nisu prisustvovali članovi Odbora: Meho Omerović, Laslo Varga, Balša Božović, Jovan Marković, Aleksandar Martinović i Miletić Mihajlović, niti njihovi zamenici.

Sednici je prisustvovala narodni poslanik Biljana Pantić Pilja, predstavnik predlagača zakona.

Sednici je, kao poverenik predlagača zakona, prisustvovao Zlatko Petrović, viši savetnik u Ministarstvu pravde.

Na predlog predsednika utvrđen je sledeći

D n e v n i r e d :

1. Razmatranje Predloga zakona o izmeni Zakona o sudijama, koji je podnela grupa narodnih poslanika (broj 7-3822/14, od 24. oktobra 2014. godine), u načelu;
2. Razmatranje Predloga zakona o izmenama Zakona o javnom tužilaštvu, koji je podnela grupa narodnih poslanika (broj 7-3823/14, od 24. oktobra 2014. godine), u načelu;
3. Razmatranje Predloga zakona o potvrđivanju Sporazuma između Republike Srbije i Kraljevine Španije o razmeni i uzajamnoj zaštiti tajnih podataka, koji je podnela Vlada Republike Srbije (broj 011-3024/14, od 24. septembra 2014. godine);
4. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa 17. i 18. sednice Odbora.

**Prva tačka dnevnog reda: Razmatranje Predloga zakona o izmeni Zakona o sudijama, koji je podnela grupa narodnih poslanika u načeluobavezni prijem**

Predstavnica predlagača zakona ukratko je predstavila predložena rešenja i razoge za donošenje ovog zakona.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu jednoglasno je odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmeni Zakona o sudijama u načelu.

Za izvestioca Odbora na sednici Narodne skupštine Petar Petrović, predsednik Odbora.

**Druga tačka dnevnog reda: Razmatranje Predloga zakona o izmenama Zakona o javnom tužilaštvu u načelu**

Predstavnica predlagača zakona ukratko je predstavila predložena rešenja i razoge za donošenje ovog zakona.

Olgica Batić je ukazala da bi trebalo precizirati u članu 3. Predloga zakona predloženu izmenu člana 123. stav 2. Zakona, tako što bi se obavezno zasnivanje radnog odnosa sa tužilačkim pripravnicima koji polože pravosudni ispit sa odlikom uslovilo postojanjem nepopunjenog radnog mesta predviđenog aktom o unutrašnjem uređenju i sistematizaciji radnih mesta koji donosi javni tužilac uz saglasnost ministra nadležnog za pravosuđe.

Neđo Jovanović je, u vezi s tim, postavio pitanje da li predloženo rešenje podrazumeva prijem po automatizmu, bez obzira na to da li je predviđeno aktom tužilaštva, dok je Živan Đurišić ukazao da tužilački pripravnik koji je položio ispit sa odlikom može zasnovati radni odnos i u drugom tužilaštvu. U raspravi je učestvovo i Vučeta Tošković koji je ocenio da treba obezbediti uslove za prijem ovih tužilačkih pripravnika u radni odnos.

Predstavnik predlagača zakona podsetio je da se identične odredbe o obavezi prijema pripravnika sadrži Zakon o sudijama i da se predloženim izmenama Zakona o javnom tužilaštvu izjednačava položaj sudijskih i tužilačkih pripravnika u pogledu zasnivanja radnog odnosa nakon položenog pravosudnog ispita sa odlikom.

Predsednik odbora je ukazao na činjenicu da se sa izmenama odredaba o uslovima za prestanak po sili zakona propisanih u Zakonu o sudijama i Zakonu o javnom tužilaštvu zakasnilo i da je većem broju nosilaca pravosudnih funkcija već po sili zakona prestala funkcija navršenjem 40 godina staža osiguranja, iako nisu navršili 65 godina života.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama Zakona o javnom tužilaštvu u načelu.

Za izvestioca Odbora na sednici Narodne skupštine Petar Petrović, predsednik Odbora.

**Treća tačka dnevnog reda: Razmatranje Predloga zakona o potvrđivanju Sporazuma između Republike Srbije i Kraljevine Španije o razmeni i uzajamnoj zaštiti tajnih podataka**

Poverenik predlagača zakona predstavio je ukratko Sporazum između Republike Srbije i Kraljevine Španije o razmeni i uzajamnoj zaštiti tajnih podataka i razloge za potvrđivanje ovog sporazuma.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Kraljevine Španije o razmeni i uzajamnoj zaštiti tajnih podataka.

Za izvestioca Odbora na sednici Narodne skupštine Petar Petrović, predsednik Odbora.

**Druga tačka dnevnog reda: R a z n o.**

Predsednik odbora je obavestio Odbor da je, s obzirom na to da Odboru svakodnevno pristiže veliki broj predstavki građana, u skladu sa članom 27. stav 8. Zakona o Narodnoj skupštini obrazovao Radnu grupu za predstavke. Radna grupa će razmatrati podnete predstavke i predlagati predsedniku i Odboru način postupanja po njima. Radna grupa je, imajući u vidu dosadašnje radno i profesionalno iskustvo članova Odbora, obrazovana u sastavu: Živan Đurišić, Olgica Batić i Neđo Jovanović

U okviru ove tačke nije bilo drugih predloga, niti pitanja.

Sednica je završena u 10,40 časova.

Sednica je tonski snimana.

SEKRETAR PREDSEDNIK

Ljiljana Miletić Živković Petar Petrović